Pravilnik o načinu ocjenjivanja učenika u osnovnoj školi ﻿

Pravilnik je objavljen u "Službenom listu RCG", br. [54/2004](javascript:void(0)) i u Službenom listu CG", br. [12/2018](javascript:void(0)).

Sadržaj pravilnika

Član 1

Ovim pravilnikom utvrđuju se vrste ocjena i način ocjenjivanja znanja i postignuća (u daljem tekstu: znanje) i vladanja učenika po programu osnovne škole.

Definicija

Član 2

Ocjenjivanje u smislu ovog pravilnika podrazumijeva praćenje, provjeravanje i vrednovanje znanja i vladanja učenika.

Načela za ocjenjivanje

Član 3

Prilikom provjeravanja i ocjenjivanja, znanja učenika, nastavnik naročito vodi računa o:

- poznavanju i razumijevanju nastavnog gradiva, sposobnosti analize i interpretacije, kao i o sposobnosti stvaralačke upotrebe znanja;

- različitim načinima provjeravanja i ocjenjivanja znanja u odnosu na predmetne ciljeve i razred;

- poštovanju integriteta učenika i različitosti među njima;

- pravovremenom davanju povratne informacije učenicima i roditeljima o učenikovom individualnom napredovanju;

- razvoju kritičkog odnosa učenika prema sopstvenom znanju;

- razvijanju demokratskih odnosa između učenika i nastavnika.

Praćenje znanja

Član 4

Pod praćenjem znanja učenika podrazumijevaju se kontinuirana zapažanja o:

- razvoju njegovih interesa, motivacija i sposobnosti;

- postignućima u usvajanju sadržaja nastavnog predmeta;

- odnosu prema radu, postavljenim zadacima i vaspitnim vrijednostima.

Provjeravanje znanja

Član 5

Provjeravanjem se sakupljaju informacije o tome kako učenik razumije i primjenjuje znanja. Nastavnik provjerava znanje prije, u toku i na kraju obrade novih nastavnih sadržaja.

Provjeravanje znanja prije obrade novih nastavnih sadržaja je namijenjeno ustanovljavanju učenikovog predznanja.

Provjeravanje znanja u toku nastavnog procesa namijenjeno je ustanovljavanju učenikovog razumijevanja nastavnih sadržaja i mogućnosti njihove primjene, kako bi se analizirali i eliminisali uzroci zbog kojih učenik pomenute sadržaje slabo razumije i primjenjuje, ili ih ne razumije i ne umije da ih primijeni.

Provjeravanje znanja na kraju obrađivanja novih nastavnih sadržaja je namijenjeno ustanovljavanju u kojoj mjeri učenik razumije i može da primijeni cjelinu obrađivanih nastavnih sadržaja.

Načini provjeravanja znanja

Član 6

Provjeravanje znanja učenika može biti pismeno, usmeno i praktično.

Ocjenjivanje znanja

Član 7

Ocjenjivanjem se procjenjuje nivo i obim znanja, stepen razumijevanja, sposobnost primjene, stepen razvijenosti umijeća i vještina i angažovanje učenika u nastavnom procesu.

Ocjenjivanje znanja određenog nastavnog gradiva se u toku školske godine obavlja poslije provjeravanja.

Ocjenjuju se učenikovi usmeni odgovori, pismeni, likovni, tehnički, praktični i drugi radovi kao i nastupi učenika i druge aktivnosti.

Učenici sa posebnim potrebama

Član 8

Za učenike sa posebnim potrebama koji su usmjereni na obrazovne programe sa prilagođenim izvođenjem, shodno se primjenjuju odredbe ovog pravilnika, ako obrazovnim programom nije drugačije određen način ocjenjivanja.

Načini ocjenjivanja znanja

Član 9

Ocjenjivanje znanja učenika može biti individualno ili grupno.

Ocjenjivanje je grupno kada nastavu realizuje više od jednog nastavnika.

Kada je ocjenjivanje grupno, ocjena se utvrđuje uz saglasnost nastavnika koji izvode nastavu.

Ukoliko nastavnici ne mogu da utvrde ocjenu iz stava 3 ovog člana, ocjena se utvrđuje:

- u prvom ciklusu uz učešće pedagoško-psihološke i defektološke službe, a u slučaju da nema ove službe uz učešće direktora;

- u drugom i trećem ciklusu ocjenu utvrđuje odjeljenjsko vijeće.

Ocjenjivači

Član 10

Znanje učenika iz nastavnog predmeta ocjenjuje nastavnik koji izvodi nastavu iz tog predmeta, osim ako ovim pravilnikom nije drugačije određeno.

Ocjenu iz nastavnog predmeta predlaže predmetni nastavnik.

Izuzetno od stava 2 ovog člana, ocjenu iz nastavnog predmeta koji izvode dva ili više nastavnika predlažu ti nastavnici.

Zaključnu ocjenu utvrđuje odjeljenjsko vijeće.

Ako u odjeljenjskom vijeću ima izdvojenih mišljenja pri utvrđivanju ocjena, spornu ocjenu utvrđuje nastavničko vijeće.

Ocjenjivanje pismenih radova

Član 11

U toku jednog dana učenik može imati najviše jednu pismenu provjeru znanja, a u toku sedmice najviše dvije.

O datumu izrade pismenog rada učenici moraju biti upoznati obavezno sedam dana unaprijed.

U slučaju da je na osnovu pismenog rada najmanje jedna polovina učenika ocijenjena negativno, ocjenjivanje se ponavlja za sve učenike.

U dokumentaciju se upisuje ocjena ponovljenog ocjenjivanja. Za učenike koji su kod prvog ocjenjivanja imali višu ocjenu ili nijesu prisustvovali ponovljenom ocjenjivanju upisuje se ocjena sa prvog zadatka.

Opisna ocjena

Član 12 ﻿

Opisna ocjena predstavlja riječima izražen napredak učenika u odnosu na postizanje definisanih ciljeva, tj. standarda znanja u predmetnim programima.

Opisna ocjena izražava postignuća ciljeva, odnosno osnovnih standarda znanja kao: djelimično postignut, uglavnom postignut i postignut u cjelini.

Kada je ocjenjivanje samo opisno ne izvodi se uspjeh na nivou predmeta, a ne izvodi se ni opšti uspjeh za učenika.

Brojčana ocjena

Član 13

Brojčanim ocjenjivanjem ocjenjuje se znanje učenika na skali od 1 do 5. Brojčane ocjene su: nedovoljan (1), dovoljan (2), dobar (3), vrlo dobar (4) i odličan (5).

Ocjenu odličan (5) dobija učenik koji je u potpunosti pokazao sposobnost primjene znanja, umijeća, vještina i samostalnost u radu i usvojio predviđeni nivo standarda znanja uz veoma visok stepen angažovanja.

Ocjenu vrlo dobar (4) dobija učenik koji ima visok nivo usvojenosti ciljeva i standarda znanja, visok stepen razumijevanja programskih sadržaja i pokazao je sposobnost primjene znanja, umijeća i vještina uz manju pomoć nastavnika i visok stepen sopstvenog angažovanja.

Ocjenu dobar (3) dobija učenik koji ima prosječan nivo usvojenosti ciljeva i standarda znanja, prosječan stepen razumijevanja programskih sadržaja i pokazao je sposobnost primjene znanja, umijeća i vještina uz pomoć nastavnika.

Ocjenu dovoljan (2) dobija učenik koji ima zadovoljavajući nivo usvojenosti ciljeva i standarda znanja i stepen razumijevanja programskih sadržaja.

Ocjenu nedovoljan (1) dobija učenik koji nije dostigao zadovoljavajući nivo usvojenosti ciljeva i standarda znanja.

Vladanje

Član 14 ﻿

Ocjene iz vladanja učenika su: primjerno, dobro i nezadovoljava.

Ocjenu iz vladanja utvrđuje odjeljenjsko vijeće na prijedlog odjeljenjskog starješine.

Vladanje učenika vrednuje se i prati na osnovu sljedećih zapažanja i pokazatelja i to:

- poštovanje školskih pravila;

- zainteresovanost za učenje;

- odgovornost prema obavezama, zadacima i rokovima;

- odgovornost za vlastite postupke;

- primjereno izražavanje i kontrola vlastitih osjećanja;

- razumijevanje i uvažavanje prava i osjećanja drugih;

- primjereno reagovanje na različitosti među djecom i odraslima;

- spremnost na saradnju i pomaganje drugima;

- nenasilno rješavanje sukoba sa vršnjacima i odraslima;

- inicijativnost (originalni prijedlozi za učenje, aktivnosti, druženje); i

- drugih pokazatelja prema procjeni odjeljenjskog starješine.

Opšti uspjeh

Član 15

Opšti uspjeh učenika izvodi se u slučajevima kada je ocijenjivanje brojčano.

Opšti uspjeh učenika određuje se kao: nedovoljan, dovoljan, dobar, vrlo dobar i odličan.

Učenik je završio razred:

- s odličnim uspjehom ako je postigao prosječnu ocjenu najmanje 4,50;

- s vrlo dobrim uspjehom ako je postigao prosječnu ocjenu najmanje 3,50;

- s dobrim uspjehom ako je postigao prosječnu ocjenu najmanje 2,50;

- s dovoljnim uspjehom ako je postigao prosječnu ocjenu najmanje 2.

Ocjenu opšteg uspjeha na kraju trećeg razreda utvrđuje nastavnik.

Ocjenu opšteg uspjeha u drugom i trećem ciklusu utvrđuje odjeljenjsko vijeće.

Oslobađanje pohađanja nastave

Član 16

Učenik koji je iz zdravstvenih razloga privremeno oslobođen nastave iz fizičkog vaspitanja, ne ocjenjuje se za vrijeme privremene spriječenosti.

Opšti uspjeh se učeniku određuje na osnovu ocjena iz svih predmeta, iz kojih je učenik ocijenjen.

Stupanje na snagu

Član 17

Ovaj Pravilnik stupa na snagu osmog dana od dana objavljivanja u "Službenom listu Republike Crne Gore".